Smuglet sprit og sigaretter i likkiste
Funnet ble gjort etter en kontroll ved tollstasjonen på Svinesund. Politiet i Østfold mottok melding om funnet mandag klokken 15.23. Ifølge Fredriksstad Blad er en latvier nå pågrepet. - Da Tollvesenet stopper denne karen, fremviser han papirer på at han har med seg en avdød norsk borger som skal til hjemlandet. Med på lasset, har han en kiste som da angivelig inneholder liket, sier operasjonsleder i Østfold politidistrikt Paul Horne, til VG. Ved nærmere ettersyn viste det seg imidlertid at kisten inneholdt noe helt annet enn en menneskekropp. - Tollerne fattet mistanke, og kjøretøyet og likkisten ble skannet i en kjøretøysskanner. Her ble det avdekket at kisten inneholdt sigaretter og brennevin. Til sammen fant tollerne rundt 20.000 sigaretter, 473,4 liter sprit, men ingen død person, forklarer Horne. - Det viser vel bare at smuglerne har fantasifulle metoder, sier operasjonslederen lattermildt. Føreren av kjøretøyet sitter nå i arresten i Fredrikstad i påvente av avhør.
Da tollere på Svinesund åpnet kisten som angivelig fraktet en død nordmann hjem til Norge, fant de ikke et lik, men tusenvis av sigaretter og flere hundre liter sprit.